Up-302/02
Natisni
Opravilna št.:
Up-302/02
Datum odločitve:
11. 5. 2004
ECLI:
ECLI:SI:USRS:2004:Up.302.02
Akt:
Ustavna pritožba A. A. A. zoper sodbo Višjega sodišča v Ljubljani št. I Cp 651/2001 z dne 6. 3. 2002 v zvezi s sodbo Okrajnega sodišča na Jesenicah št. P 239/93 z dne 29. 1. 2001
Izrek:
Ustavna pritožba A. A. A. zoper sodbo Višjega sodišča v Ljubljani št. I Cp 651/2001 z dne 6. 3. 2002 v zvezi s sodbo Okrajnega sodišča na Jesenicah št. P 239/93 z dne 29. 1. 2001 se ne sprejme.
Evidenčni stavek:
O pritožničini lastninski pravici na nepremičninah sodišče z izpodbijano sodbo sploh ni odločilo. Pritožnici tako očitno ni mogla biti kršena pravica do zasebne lastnine.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
21. 5. 2002
Vrsta odločitve:
sklep
Vrsta rešitve:
nesprejem ustavne pritožbe
Dokument:
US23435
Up-302/02-5
11. 5. 2004
SKLEP
Ustavno sodišče je v postopku za preizkus ustavne pritožbe A. A. A. iz Ž., ki jo zastopa B. B., odvetnik v Z., na seji senata dne 20. aprila 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. A. zoper sodbo Višjega sodišča v Ljubljani št. I Cp 651/2001 z dne 6. 3. 2002 v zvezi s sodbo Okrajnega sodišča na Jesenicah št. P 239/93 z dne 29. 1. 2001 se ne sprejme.
Obrazložitev
1. Z izpodbijano odločitvijo je Višje sodišče v Ljubljani potrdilo sodbo Okrajnega sodišča na Jesenicah, ki je razsodilo, da je pritožnica (v pravdi toženka) dolžna dopustiti izvedbo določitve funkcionalnega zemljišča, potrebnega za redno rabo stavbe v lasti nasprotne stranke (v pravdi tožečih strank).
2. Pritožnica Višjemu sodišču očita, da ni upoštevalo Zakona o urejanju naselij in drugih posegov v prostor (Uradni list SRS, št. 18/84 in nasl. ter Uradni list RS, št. 18/93 in nasl. - ZUN) in zemljiškoknjižnega stanja ter da ni pravilno ugotovilo dejanskega stanja. Po mnenju pritožnice bi v nasprotnem primeru namreč prišlo do zaključka, da bi se pritožnica zaradi odmere zemljišča, potrebnega za redno rabo nepremičnine nasprotne stranke, morala odpovedati uporabi in nujnemu dostopu do svojih objektov v korist nasprotne stranke. S tem pa naj bi ji bila kršena pravica do zasebne lastnine (33. člen Ustave).
3. Ustavno sodišče ni instanca sodiščem, ki odločajo v pravdnem postopku, in ne presoja samih po sebi nepravilnosti pri ugotovitvi dejanskega stanja ter pri uporabi materialnega prava. V skladu s 50. členom Zakona o Ustavnem sodišču (v nadaljevanju ZUstS) Ustavno sodišče izpodbijano sodno odločbo preizkusi le glede vprašanja, ali so bile z njo kršene človekove pravice in temeljne svoboščine.
4. Ustavno sodišče pri obravnavanju zatrjevanih kršitev človekovih pravic presoja le tiste navedbe, ki se nanašajo na posamične odločbe, ki so predmet ustavne pritožbe. Z izpodbijano odločitvijo je bilo pritožnici naloženo, da mora dati soglasje k uvedbi postopka, v katerem se bo odmerilo funkcionalno zemljišče k stavbi v lasti nasprotne stranke, sicer bo izdajo soglasja nadomestila sodba. Višje sodišče je pritožnici tudi pojasnilo, da bo o obsegu funkcionalnega zemljišča odločeno v upravnem postopku z odločbo upravnega organa. O njeni lastninski pravici na nepremičninah sodišče z izpodbijano sodbo sploh ni odločilo.
Pritožnici tako očitno ni mogla biti kršena pravica do zasebne lastnine. Zato Ustavno sodišče ustavne pritožbe ni sprejelo v obravnavo.
5. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo. Predsednica senata
mag. Marija Krisper Kramberger